Beblavý, Miroslav, poslanec NR SR (2014-06-12):
Ďakujem veľmi pekne, pani predsedajúca. Vážené kolegyne, vážení kolegovia, opäť mi na úvod dovoľte povedať len poznámku, že tento návrh je v skutočnosti spoločným dielom aj s kolegom Procházkom, aj s kolegom Hrnčiarom, ale opäť vzhľadom na to, že ak by oni podpísali formálne tieto návrhy, nebolo by možné o nich rokovať po tejto schôdzi, tak ho predkladám ja a budem teda a som jeho oficiálnym predkladateľom. Poďme však k samotnej podstate veci. Na Slovensku donedávna platila situácia, že porušovanie autorských práv je a bolo trestných činom, ale zároveň Trestný zákon v tomto vo väzbe na autorský zákon ustanovoval určité výnimky, ktoré sa týkajú najmä zhotovovania diel pre vlastnú potrebu, tzv. rozmnoženín. To znamená, že nebolo možné žiadnym spôsobom trestne a trestnoprávne stíhať niekoho, kto takéto veci urobil bez komerčného účelu, bez úmyslu sa obohatiť alebo obohatenia, ale len pre vlastnú potrebu. Došlo však v ostatných mesiacoch k prelomovému rozsudku Európskeho súdneho dvora, ktorý nepriamo, ale pomerne razantne zasiahol do tejto situácie, a to tak, že Európsky súdny dvor konštatoval, že takáto ochrana, by som povedal, použitia pre vlastný účel nie je autorskoprávne možná, ak človek získal toto dielo spôsobom, ktorý nie je zákonným, teda, aby som to povedal ľudskou rečou, ak sa mu dostalo do rúk niečo, čo porušuje autorské práva. Tam nemusí ísť len o stiahnutie z internetu, čo je ten najčastejší spôsob, že si stiahnete nejakú pieseň, program počítačový alebo, povedzme, film z internetu a v skutočnosti to nebola kópia, na ktorú sú vyriešené autorské práva. Ale, a vy to ani nemusíte vedieť, to treba zdôrazniť, to vás nejako neospravedlňuje, ale napríklad môže ísť o situáciu, keď kúpite DVD-čko alebo čokoľvek aj v hmotnej podobe a kúpite či už vedome alebo nevedome niečo, na čo nie sú vysporiadané autorské práve. Európsky súd teda povedal, že v takej situácii nie je možné celkom občana zbaviť zodpovednosti v zmysle autorského a občianskeho práva za to, že takto niečo spravil. To znamená napríklad, ak by si od neho chcel vymáhať náhradu škody ten, kto je majiteľom autorských práv, tak nie je to možné len preto, že to bolo vykonané pre vlastnú spotrebu, keď to tak môžem povedať, pre vlastný účel, nie je to možné len tak zakázať, nie je možné takto autorské práva obmedziť. Takže to bolo rozhodnutie Európskeho súdu. Na Slovensku však toto rozhodnutie Európskeho súdu malo nepriamy, ale zásadný zásah do trestnoprávnej roviny celej veci, lebo tým, že u nás akékoľvek porušenie autorských práv bolo a je klasifikované v Trestnom zákone ako trestný čin zasahovania do autorských práv, tak v okamihu, keď sa takéto stiahnutie, napríklad nelegálne stiahnutie alebo stiahnutie, kde sú vyriešené autorské práva, piesne, filmu alebo niečoho iného, uskutoční, tak vlastne podľa rozsudku Európskeho súdu to sa stalo na Slovensku porušením autorského práva. A takéto porušenie automaticky na Slovensku je porušením Trestného zákona. To znamená, nepriamo, bez toho, aby to Európsky súd mal ako cieľ, bez toho, aby to naše zákonodarstvo doteraz malo ako cieľ, ale kombináciou právnych faktov došlo k tomu, že od tohto rozhodnutia nastala na Slovensku situácia, kde minimálne ak by sme právo brali doslova a dôsledne, čo by sme robiť mali, je naozaj stiahnutie jednej piesne trestným činom. Keďže toto nebolo úmyslom zákonodarcu, keď sa u nás prijímal autorský zákon, ktorý je platný, ani Trestného zákona, ktorý je platný, ale vyplynulo to práve z interakcie znenia v týchto zákonoch s rozhodnutím Európskeho súdu, ktoré sa tiež týka niečoho iného, tak sme predložili návrh novely, ktorý by mal túto situáciu vyriešiť. Rieši ju tak, že dopĺňa paragraf, ktorý rieši otázku trestného činu porušovania autorských práv tak, že ten, kto takýto čin spácha len pre vlastnú potrebu a zároveň bez toho, aby sa nejakým spôsobom, teda komerčne priamo alebo nepriamo z toho obohatil, tak nespácha trestný čin. Chcem zdôrazniť na úvod, že to neznamená, ako to bolo v niektorých médiách interpretované, legalizáciu. To znamená, my nehovoríme, že to bude v poriadku. Je stále možné napríklad občianskoprávne riešiť takéto škody. Ale znamená to, že nebude možné, tak ako to nebolo možné do toho rozsudku, niekoho, keď to poviem ľudovo, zavrieť za to, že si stiahol pieseň. To je náš návrh a dovolím si vás požiadať o jeho podporu. Ďakujem veľmi pekne.